Nr. /2614/ 2016

**REFERAT DE APROBARE**

**a proiectului de ordin al ministrului justiției pentru modificarea Regulamentului de ordine interioară al Direcției Naționale Anticorupție, aprobat prin Ordinul ministrului justiţiei nr. 1643/C/2015, cu modificările și completările ulterioare**

Regulamentul de ordine interioară stabileşte organizarea şi funcţionarea, atribuţiile conducerii direcţiei, atribuţiile tuturor compartimentelor din cadrul Direcţiei Naţionale Anticorupţie, precum şi atribuţiile tuturor categoriilor de personal ale direcţiei.

Modificarea regulamentului este necesară ca urmare a reorganizării Secţiei judiciare penale, Secţiei de combatere a corupţiei și a Departamentului economico-financiar și administrativ din cadrul Direcției Naționale Anticorupție realizată pentru eficientizarea activităţii direcţiei și ca urmare a preluării activității de administrare și întreținere a sediului central și a sediului secundar ale direcției.

Reorganizarea Secţiei judiciare penale constă în înființarea unui nou birou, necesar datorită creşterii volumului de activitate, dar și pentru aplicarea principiului repartizării echilibrate a cauzelor, specializării procurorilor și principiului continuității. Biroul este denumit **Biroul de reprezentare la alte instanţe** şi este în subordinea Serviciului de reprezentare la alte instanţe din cadrul Secţiei judiciare penale.

Concomitent cu înfiinţarea biroului mai sus menţionat a fost desfiinţat **Biroul de combatere a corupţiei din administraţia centrală** aflat în subordinea Serviciului de combatere a corupţiei la nivel înalt din cadrul Secţiei de combatere a corupţiei.

Prin Hotărârea Guvernului României nr. 1022 din 30 decembrie 2015 a fost suplimentat numărul posturilor de personal economic și administrativ cu 35 de posturi, deoarece activitatea de administrare și întreținere a sediului central şi a sediului secundar ale direcţiei va fi realizată în regie proprie. Pentru realizarea acestor activități, Serviciul investiții, achiziții și administrativ din cadrul Departamentului economico-financiar şi administrativ, a fost reorganizat. Astfel, Biroul administrativ se va redenumi Biroul administrativ, întreţinere şi deservire și va avea în subordine Formația de întreţinere şi deservire. Totodată, în cadrul Serviciului investiții, achiziții și administrativ va fi înfiinţat un nou birou, denumit Biroul logistic şi parc auto.

Având în vedere cele arătate, modificările Regulamentului de ordine interioară privesc următoarele aspecte:

* modificarea literelor a),c) și l) ale alineatului 2 din art. 4 prin eliminarea „Biroului de combatere a corupţiei din administraţia centrală” din cadrul Secției de combatere a corupției, adăugarea „Biroului de reprezentare la alte instanţe” în cadrul Secției judiciare penale, redenumirea Biroului administrativ, respectiv „Biroul administrativ, întreținere și deservire” și adăugarea „Formației de întreținere și deservire” și a „Biroului logistic și parc auto” din cadrul Departamentului economico-financiar și administrativ;
* modificarea art. 25 prin introducerea funcției „șef formație muncitori”;
* modificarea Titlului Secțiunii a 4-a din Capitolul II al Titlului VII;
* modificarea art. 39 prin introducerea funcției de șef birou;
* modificarea art. 71 și 74 prin redenumirea Biroului administrativ, respectiv „Biroul administrativ, întreținere și deservire” și adăugarea „Formației de întreținere și deservire” și a „Biroului logistic și parc auto” din cadrul Departamentului economico-financiar și administrativ;
* completarea alineatului 4 al art. 74 cu dispoziții privind „Formația de întreținere și deservire”.